Rozsudok Krajského súdu Košice sp. zn. 7S/77/2013 z 23. 9. 2014
Rozsudok Krajského súdu Košice z 23. septembra 2014, sp. zn. 7S/77/2013, ECLI:SK:KSKE:2014:7013200624.2
Súd: Krajský súd Košice
Spisová značka: 7S/77/2013
ECLI: ECLI:SK:KSKE:2014:7013200624.2
Dátum vydania: 23. 9. 2014
Forma: Rozsudok
Oblasť práva: Správne právo
Text rozhodnutia
Súd: Krajský súd Košice Spisová značka: 7S/77/2013 Identifikačné číslo súdneho spisu: 7013200624 Dátum vydania rozhodnutia: 24. 09. 2014 Meno a priezvisko sudcu, VSÚ: JUDr. Judita Juráková ECLI: ECLI:SK:KSKE:2014:7013200624.2 ROZSUDOK V MENE SLOVENSKEJ REPUBLIKY Krajský súd v Košiciach v senáte zloženom z predsedníčky senátu JUDr. Judity Jurákovej a členov JUDr. Tamary Sklenárovej a JUDr. Juraja Tymka, v právnej veci žalobkyne: W. Z., Z. M. XX, proti žalovanému: Ústredie práce, sociálnych vecí a rodiny, odbor pomoci v hmotnej núdzi, Špitálska 8, Bratislava, o preskúmanie oznámenia č. UPS/USI/SSVOPHN/BEZ/2013/4331-008 zo dňa 3.4.2013, takto r o z h o d o l : Žalobu z a m i e t a . Žalobkyni sa nepriznáva právo na náhradu trov konania. o d ô v o d n e n i e : Oznámením č. UPS/USI/SSVOPHN/BEZ/2013/4331-008 zo dňa 3.4.2013 žalovaný sa zaoberal s podaným odvolaním žalobkyne proti rozhodnutiu č. PP2/RPHN/SOC2013/20233 zo dňa 6.2.2013, ktorým bola žalobkyni odňatá a zastavená výplata preddavkovo poskytovanej dávky a príspevkov v sume 120,36 EUR mesačne. /Súd poznamenáva, že pod tým istým č. správneho konania a tiež zo dňa 6.2.2013 sa viedlo odvolacie konanie, ktorým boli žalobkyni zastavené príspevky v trvaní 6 mesiacov od 1.1.2013, spis Krajského súdu č.sp. zn. 6 S 227/2013 bol pripojený k tomuto súdnemu spisu, keďže sa v ňom nachádzal celý administratívny spis./. Uviedol ďalej, že žalobkyňa predmetné rozhodnutie prevzala dňa 12.2.2013, odvolanie podala síce v 15-dňovej odvolacej lehote dňa 27.2.2013, ale na nepríslušnom správnom orgáne, preto toto odvolanie považoval za oneskorene podané. Na konanie podľa § 25 ods. 2 zákona č. 599/2003 Z.z. o pomoci v hmotnej núdzi a o zmene a doplnení niektorých zákonov v znení nesk. predpisov sa nevzťahuje ust. § 60 až 68 zákona č. 71/1967 Zb. o správnom konaní. Z uvedeného dôvodu nedošlo k preskúmaniu odvolania žalobkyne na základe mimoriadnych opravných prostriedkov. Žalobkyňa uvedené oznámenie prevzala dňa 10.4.2013, žalobu podala na Pošte M. B. dňa 10.5.2013, teda v zákonnej lehote. Žalobné dôvody : 1/ ÚPSVaR SR v B., pracovisko Y. namiesto priameho vybavenia odvolania, odstúpilo odvolanie Ústrediu práce, sociálnych vecí a rodiny, Špitálska 8, Bratislava, 2/ ÚPSVaR SR Bratislava, napriek vlastnému listu zo dňa 6.3.2013, po zaslaní vyjadrenia prvostupňovému správnemu orgánu, oznámilo podaním zo dňa 3.4.2013, že odvolanie bolo podané oneskorene, na čo žalobkyňa reagovala podaním zo dňa 11.4.2013 /odpoveď druhostupňového správneho orgánu 17.4.2013/. 3/ odvolanie bolo podané včas, odvolací správny orgán nepostupoval v súlade so zákonom č. 71/1967 Zb., konkrétne § 20, § 27 ods. 3, 4 zákona o správnom konaní, 4/ ÚPSVaR SR Bratislava v liste č. UPS/USI/SSVOPHN/BEZ/2013/4331-002 zo dňa 6.3.2013 nehodnotilo odvolanie ako oneskorene podané, 5/ Odvolací orgán je povinný preskúmať rozhodnutie podľa ust. § 60 zákona č. 71/1967 Zb. /Správny poriadok, ďalej len „SP“/. K žalobným námietkam sa vyjadril žalovaný dňa 6.2.2014, dňa 24.2.2014 a dňa 17.4.2014. Podstatná časť vyjadrenia žalovaného k oneskorene podanému odvolaniu bola v písomnom podaní zo dňa 24.2.2014 a 17.4.2014. Žalobkyňa podané odvolanie zo dňa 27.2.2014, ktorým žiadala zrušiť rozhodnutie prvostupňového správneho orgánu č. PP2/RPHN/SOC/2013/20233 zo dňa 6.2.2013 /vo veci odňatia a zastavenia výplaty dávky a príspevkov v sume 120,36 EUR/, podala v zákonnej lehote, ale na nepríslušnom správnom orgáne a to ÚPSVaR SR, pracovisko Košice. Z uvedeného správneho orgánu bolo odvolanie doručené na ÚPSVaR SR, odbor pomoci v hmotnej núdzi do Bratislavy a tento odbor dňa 6.3.2013 odvolanie odstúpil úradu ako vecne a miestne príslušnému, teda ÚPSVaR SR B., pracovisko Y. dňa 12.3.2013. Oznámenie žalovaného zo dňa 3.4.2013 obsahuje dôvody, pre ktoré sa odvolací správny orgán s dôvodmi odvolania žalobkyne nezaoberal, pre oneskorene podané odvolanie, s poukazom na ust. § 54 ods. 2 Správneho poriadku. Súčasne jej bolo oznámené, že na konanie o posúdení hmotnej núdze, zabezpečenia základných životných podmienok a pomoci v hmotnej núdzi sa nevzťahujú ustanovenia § 60 až 68 Správneho poriadku. Navrhol žalobu zamietnuť. Súd preskúmal žalobné dôvody žalobkyne podľa ust. § 247 a nasl. O.s.p., prejednal vec v jej neprítomnosti, pretože nepožiadala o odročenie pojednávania, pričom dôvody uvádzané žalobkyňou doručované konajúcemu súdu dňa 23.9.2014 /nezákonnosť konania v konaní pred KS Košice pod sp. zn. 6 S 227/2013/ nemali oporu v ust. § 119 ods. 2 O.s.p. Podľa ust. § 119 ods. 1 O.s.p., pojednávanie sa môže odročiť len z dôležitých dôvodov. Žalobkyňa uviedla, že jej bola odňatá možnosť konať pred súdom. Túto skutočnosť odôvodnila tým, že nemá finančné prostriedky, aby mohla pricestovať na súdne pojednávanie, v dôsledku nezákonných exekúcií, pričom to mal byť dôsledok súdneho konania vedenom pod sp. zn. 6S 227/2013 na Krajskom súde v Košiciach. Súd vyhodnotil dôvody žalobkyne ako neopodstatnené, pretože výsledok súdneho konania nespôsobuje odňatie možnosti konať pred súdom, v prípade žalobkyne negatívny výsledok súdneho konania ju oprávňuje podať odvolanie na nadriadený súd bez toho, aby vynaložila súdne poplatky na tento účel. Osobná účasť žalobkyne na pojednávaní konanom dňa 24.9.2014 nebola nutná, pretože sa jednalo len o vyriešenie procesného postupu žalovaného v konaní o odvolaní žalobkyne proti prvostupňovému rozhodnutiu. Predmetom preskúmania rozhodnutia žalovaného bolo oznámenie zo dňa 3.4.2013, ktorým odvolací orgán oznámil žalobkyni, že odvolanie podané v posledný deň odvolacej lehoty - 27.2.2013 proti rozhodnutiu Úradu práce, sociálnych vecí a rodiny B., pracovisko Y. č. PP2/RPHN/SOC/2013/20233 zo dňa 6.2.2013, bolo podané na nepríslušnom správnom orgáne a na príslušný správny orgán po uplynutí tejto lehoty. Súd preskúmal postup správnych orgánov a zistil, že žalobkyňa odvolanie zo dňa 27.2.2013 podala na Ústredie práce, sociálnych vecí a rodiny, pracovisko N., v posledný deň odvolacej lehoty dňa 27.2.2013, tento orgán mal povinnosť postúpiť odvolanie na Úrad práce, sociálnych vecí a rodiny, odbor sociálnych vecí a rodiny, pracovisko Y., ktorý rozhodoval v prvom stupni, čo sa aj stalo prípisom zo dňa 6.3.2013. Uvedené postúpenie došlo vecne a miestne príslušnému prvostupňovému správnemu orgánu dňa 12.3.2013, po odvolacej lehote, pretože odvolacia lehota uplynula žalobkyni dňa 27.2.2013, vzhľadom na prevzatie tohto rozhodnutia dňa 12.2.2013. Z vyššie uvedených dôvodov, ak dňa 3.4.2013, doplneným podaním zo dňa 24.2.2014 a 17.4.2014 žalovaný oznámil žalobkyni, že odvolanie bolo podané oneskorene, uvedeným oznámením nebola žalobkyňa ukrátená na svojich právach rozhodnutím správneho orgánu podľa ust. § 247 ods. 1 a nasl. O.s.p. Žalobkyňa bola poučená v rozhodnutí zo dňa 6.2.2013, že odvolanie je potrebné podať na Úrad práce, sociálnych vecí a rodiny B., pracovisko Y.. Uvedené poučenie žalobkyňa si zamenila s iným prvostupňovým správnym orgánom, v dôsledku čoho nemohla objektívne stihnúť 15-dňovú odvolaciu lehotu. Stihla by ju iba vtedy, ak by odvolanie podala na poštu 13.2.2013 a do 27.2.2013 by vecne a miestne príslušné správne orgány prijali toto odvolanie na riadne odvolacie konanie. Úpravu riadne a včas podaného odvolania rieši ustanovenie § 54 ods. 1 zákona č. 71/1967 Zb. v znení neskorších predpisov /Správny poriadok/, podľa ktorého, odvolanie sa podáva na správnom orgáne, ktorý napadnuté rozhodnutie vydal. Pre podanie odvolania zákon ustanovuje miesto podania a lehotu, v ktorej sa musí odvolanie podať. Ako miesto odvolania správny poriadok určuje zásadne správny orgán, ktorý napadnuté rozhodnutie vydal. Z tejto zásady správny poriadok pozná jedinú výnimku - nesprávne poučenie účastníka konania. Odvolanie sa nepodáva na vyššom správnom orgáne, ktorý ho má prejednať v druhom stupni. Táto požiadavka je odôvodnená nielen požiadavkou procesnej ekonómie, ale aj skutočnosťou, že prvostupňový správny orgán má k dispozícii spisový materiál a za podmienok uvedených v ust. § 57 ods. 1 Správneho poriadku môže sám odvolaniu vyhovieť. Ak bolo odvolanie podané na nepríslušnom orgáne /prípad žalobkyne/, ten je povinný ho bezodkladne postúpiť príslušnému správnemu orgánu a upovedomiť o tom účastníka. Vzhľadom na to, že odvolacie konanie sa začína okamihom doručenia odvolania prvostupňovému správnemu orgánu, existuje potencionálne nebezpečenstvo, že nesprávne podané odvolanie nebude tomuto orgánu doručené do konca odvolacej lehoty. Žalobkyňa sa podaným odvolaním domáhala nápravy vo veci odňatia a zastavenia výplaty preddavkovo poskytovanej dávky a príspevkov v sume 120,36 EUER mesačne od 1.1.2013, teda ide o konanie, na ktoré sa podľa ust. § 25 ods. 2 zákona č. 599/2003 Z. z. o pomoci v hmotnej núdzi a o zmene a doplnení niektorých zákonov, na konanie o posúdení hmotnej núdze, zabezpečení základných životných podmienok a pomoci v hmotnej núdzi sa nevzťahujú ustanovenia § 18 ods. 3, § 33 ods. 2 a § 60 až 68 zákona o správnom konaní. Žalobkyňa, teda, v konaní pri posudzovaní hmotnej núdze by sa nemohla domáhať nápravy prostredníctvom ust. § 60 SP, podľa ktorého odvolací orgán je povinný preskúmať i oneskorené odvolanie z toho hľadiska, či neodôvodňuje obnovu konania alebo zmenu alebo zrušenie rozhodnutia mimo odvolacieho konania. V prípade žalobkyne však odvolací orgán vybavil odvolanie žalobkyne neformálnym spôsobom, teda oznámením, že bolo podané oneskorene, čo znamená, že nerozhodoval o odvolaní vôbec, keďže v dôsledku zmeškania lehoty sa prvostupňové správne rozhodnutie stalo právoplatným. Neformálny postup nasvedčoval tomu, že neboli zistené skutočnosti na zmenu alebo zrušenie napadnutého rozhodnutia. Z vyššie uvedených zákonných dôvodov, žalovaný neporušil ust. § 60 zákona o správnom konaní a žalobné dôvody žalobkyne pod bodmi 1/-5/ súd považoval za neopodstatnené z dôvodov, ako ich uviedol v odôvodnení tohto rozhodnutia, keďže postupoval v súlade s ust. § 20 SP, keď bezodkladne odvolanie postúpil vecne a miestne príslušnému správnemu orgánu. Zákonnú lehotu na podanie odvolania žalobkyňa nedodržala, preto je neopodstatnená námietka, že dodržala zákonom stanovenú lehotu podľa ust. § 27 ods. 3 SP. Podľa ust. § 19 ods. 4 SP, podanie sa podáva na vecne a miestne príslušnom orgáne, v danom prípade namiesto na ÚPSVaR Y., odvolanie bolo podané na ÚPSVaR pracovisko N.R., na vecne a miestne nepríslušnom správnom orgáne. Na základe vyššie uvedeného skutkového a právneho stavu súd žalobu zamietol, s poukazom na ust. § 250j ods. 1 O.s.p. Žalobkyňa nebola v konaní úspešná, ani žiadne trovy jej nevznikli, preto jej súd nepriznal právo na ich náhradu, s poukazom na ust. § 250k ods. 1 prvá veta O.s.p. Rozsudok bol prijatý senátom v pomerom hlasov 3 : 0 /ust. § 3 ods. 9 zákona č. 757/2004 Z.z./. Poučenie: Proti tomuto rozsudku je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Košiciach, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods.3 O.s.p.) uviesť proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie možno odôvodniť len tým, že v konaní došlo k vadám uvedeným v § 221 ods.1 O.s.p., konanie má inú vadu, ktorá mohla mať za následok nesprávne rozhodnutie vo veci a rozhodnutie prvého stupňa vychádza z nesprávneho právneho posúdenia veci.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2014:7013200624.2 (dáta aktuálne k 15. 11. 2026). Záväzné je znenie zverejnené súdom.




